Atlete in die son: Beskerm jou vel sό - Solidariteit GildesSolidariteit Gildes Atlete in die son: Beskerm jou vel sό - Solidariteit Gildes
Tuis / Gilde Artikels / Atlete in die son: Beskerm jou vel sό
Herstel is 'n groot deel van elke atleet se siklus en dit is een van die grootste bepalers van sukses. Atlete wat aan buitemuurse sportsoorte deelneem, spandeer groot hoeveelhede tyd in die son. Wanneer jou vel sonbrand op 'n warm dag kry, gaan jou liggaam meer fokus op die herstel van jou gebrande vel, in plaas daarvan om te fokus op die herstel van jou spiere en organe na die oefening.
Sonbrand kan dehidrasie veroorsaak, wat kan lei tot die vergroting van bloedvate omdat jou liggaam meer bloed na jou vel toe stuur. Jy verloor sodoende heelwat vog.
Dan is daar natuurlik die gevaar van velkanker. Die idee dat jy beter sal lyk met 'n bruingebrande vel, of dat jou vel te donker is om deur die son beskadig te word, is glad nie waar nie. Die verdonkering van jou vel is jou liggaam se reaksie op ultraviolet-beskadiging. Dit verhoog jou kanse om velkanker te kry.
Die beskerming wat jou gesigroom met 'n SPF-15 bied, is nie naastenby genoeg om jou teen die gevaarlike sonstrale te beskerm nie, en jou liggaam bestaan uit meer as net 'n gesig. Indien jy wonder wanneer om sonroom aan te smeer, dan moes jy reeds aangesmeer het. 'n Goeie beleid is om sonroom te dra wanneer jy ook al jou neus by die deur gaan uitsteek.
Daar is bevind dat mense geneig is om net 'n dun lagie sonroom aan te smeer, waar die instruksies mildelike aanwending voorstel. Ongeveer twee eetlepels se hoeveelheid room per aanwending is min of meer genoeg. Dit is ook nodig om elke paar uur weer sonroom aan te wend.
Oefening verhoog fotosensitiwiteit en wanneer jy sweet hou jou sonroom nie so lank nie. Volgens navorsing het branderplankryers 'n kans wat drie keer groter is om velkanker te ontwikkel teenoor ander sportmense, heel moontlik as gevolg van die son wat van die water af reflekteer en sodoende blootstelling vermenigvuldig. Kies 'n waterbestande sonroom met 'n SPF van ten minste 30.
Skaf oefenklere aan wat ontwerp is om sonbeskerming te bied. Dra ook 'n hoed wanneer jy kan, asook 'n UV-beskermende sonbril. Ons is geneig om te vergeet dat ons oë ook sensitief is.
Atlete wat daagliks tyd in die son spandeer, moet dit sterk oorweeg om jaarliks 'n dermatoloog te gaan sien. Jou vel is net so belangrik soos enige ander deel van jou liggaam, en moet dieselfde aandag geniet.